Carlsen og Anand kan spille VM i New York
- Jeg tror mange håper på New York. Det er en by med mye appell. Det er klart at Magnus liker seg seg der og har mange venner der, og Anand har også amerikanske bånd, sier Dirk Jan ten Geuzendam, redaktør i magasinet New in Chess. Agon, firmaet som eier de kommersielle rettighetene til VM-syklusen, er i samtaler med India, landet til regjerende mester Anand, om å holde kampene i november der. Men både Carlsen og manager Espen Agdestein er klare på at de ikke ønsker å spille på Anands hjemmebane. - Generelt mener jeg kampene bør spilles på nøytral grunn. Jeg tror ikke India vil være førstevalget mitt. New York er det for tidlig å si noe om, jeg kan heller uttale meg om det kommer noen bud fra arrangører, sier Carlsen. Men VG vet at New York står høyt i kurs hos Carlsen-leiren, og de har vært der flere ganger på promoteringsoppdrag.Avisen The Guardian sitererte mandag «en representant for Agon» på at New York vurderes som arrangørby. Agon-sjefen, den amerikanske entreprenøren Andrew Paulson, mener det er å dra det for langt. - New York er en mulighet, men det er også Miami, St. Tropez, til og med Tromsø! Vi er dialog med inderne, så får vi se hva de sier. New York vil være en god mulighet for media, for sjakklidenskapen og for samarbeidspartnere, men for at det skal bli noe av er det mange som må snakke sammen først, sier han til VG. Selv vil han gjerne til India. - Men jeg er kanskje den eneste som vil det, fordi jeg elsker India. Jeg tror at hvis du spør Anand, vil han også si at han helst ikke vil ha det i India, sier Paulson. Redaktør ten Geuzendam er enig, og mener Anand vil unngå presset ved å spille på hjemmebane. - Han liker å ha det rolig, og det vil han ikke få der. Til avisen India Express innrømmer Anand at et VM på hjemmebane vil føre til ekstra press. - Men hvis det skjer, må jeg bare ta med det i beregningen. Stort sett fokuserer du bare på sjakken.Det er bare et drøyt halvår til VM, men i motsetning til andre idretter mener Paulson det er logiske grunner til at VM-arrangører i sjakk ikke trenger mye tid å forberede seg på. - I andre idretter må de ha det klart flere år i forveien, men det er på grunn av infrastrukturen som kreves. Vi trenger bare et sjakkbrett! Samtidig tror jeg aldri vi vil få mer enn 500 personer som kommer for å se kampene der de spilles, mens det er fem, kanskje ti millioner som følger det hjemmefra. Jeg håper vi skal ha en arrangør på plass innen to måneder, sier Paulson.
Hverken Magnus Carlsen eller Viswanathan Anand vil ha VM-spill i India. New York seiler opp som en het kandidat.